
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Sudáne,
–	so zreteľom na vyhlásenie z Džiddy o záväzku chrániť civilistov Sudánu,
–	so zreteľom na Všeobecnú deklaráciu ľudských práv,
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže násilný konflikt medzi sudánskymi ozbrojenými silami a Jednotkami rýchlej podpory je naďalej hlavnou príčinou život ohrozujúcej a akútnej potravinovej neistoty v Sudáne a postihuje 18 miliónov ľudí, z ktorých 5 miliónov trpí hladom dosahujúcim kritické úrovne;
B.	keďže viac ako 7,5 milióna ľudí bolo násilne vysídlených v Sudáne aj mimo neho, čo viedlo k vážnemu utrpeniu najmä žien a detí; keďže Sudán má v súčasnosti najväčší počet vysídlených osôb na svete; 
C.	keďže v konflikte bolo zabitých približne 12 000 ľudí; keďže etnicky motivované útoky, najmä proti komunite Masalit, sa v Dárfúre a v celej krajine zvýšili, čím sa vážne zvýšilo riziko etnických čistiek; keďže sexuálne násilie sa používa systematicky;
D.	keďže konflikt dramaticky prehĺbil nedostatok základných dodávok a paliva v oblastiach s obmedzeným prístupom humanitárnej pomoci; keďže konflikt sa rozšíril na oblasti produkujúce obilniny; keďže krajina má najvyššiu mieru podvýživy detí na svete; 
E.	keďže útoky na humanitárnych pracovníkov a infraštruktúru viedli organizácie k pozastaveniu operácií, čo narušilo potravinovú bezpečnosť;
F.	keďže Európska komisia zmobilizovala viac ako 128 miliónov EUR na svoju humanitárnu reakciu v Sudáne v roku 2023; 
1.	dôrazne odsudzuje pretrvávajúce násilie medzi súperiacimi ozbrojenými frakciami v Sudáne, porušovanie ľudských práv a z toho vyplývajúcu potravinovú neistotu; vyjadruje poľutovanie nad opakovanými útokmi na civilné obyvateľstvo a pripomína všetkým frakciám ich povinnosti vyplývajúce z medzinárodného práva;
2.	vyzýva všetky strany konfliktu, aby okamžite zastavili násilnosti, uľahčili bezpečný, včasný a neobmedzený prístup humanitárnej pomoci, a to aj plnením ich záväzkov z Džiddy, a usilovali sa o mierové riešenie konfliktu prostredníctvom rokovaní; v tejto súvislosti plne podporuje všetky regionálne a medzinárodné snahy; vyzýva vonkajšie strany konfliktu, aby sa zdržali zásahov, ktoré prispievajú ku konfliktu a nestabilite;
3.	zdôrazňuje, že je potrebné zabezpečiť spravodlivý prístup k humanitárnej pomoci pre civilistov, ktorí sú vystavení pretrvávajúcim bojom, nedostatku potravín, vody a paliva, obmedzeným komunikačným prostriedkom a elektrickej energii a veľmi vysokým cenám základných položiek; 
4.	vyzýva EÚ a jej členské štáty, aby zvýšili núdzové financovanie humanitárnej reakcie v celom Sudáne a jeho susedných krajinách; zdôrazňuje potrebu osobitnej podpory pre osoby, ktoré prežili sexuálne násilie, vrátane mechanizmov ochrany, starostlivosti, liečby a podpory;
5.	vyzýva EÚ, aby sankcionovala osoby zodpovedné za porušovanie ľudských práv uplatnením globálneho sankčného režimu EÚ v oblasti ľudských práv; vyzýva Bezpečnostnú radu OSN, aby sankcionovala porušovanie zbrojného embarga OSN voči Dárfúru a rozšírila toto embargo v celej krajine; 
6.	poveruje svoju predsedníčku, aby toto uznesenie postúpila Rade, sudánskym orgánom, Africkej únii, generálnemu tajomníkovi Organizácie Spojených národov a Panafrickému parlamentu.

